Το **Στάντιο Σάντα Τζουλιάνα**, επίσης γνωστό ως **Αρένα Σάντα Τζουλιάνα**, είναι στάδιο στην Περούτζα της Ιταλίας το οποίο είναι πολλαπλών χρήσεων.

Ιστορία
-------

Το Σάντα Τζουλιάνα φέρει την ονομασία του από το γειτονικό μοναστήρι, το οποίο χρονολογείται από το 1253 και ανακαινίστηκε τον 16ο αιώνα, ενώ αποτελείται από το καθολικό και το παλαιό γυναικείο Κιστερσιανό μοναστήρι (σήμερα έδρα της Σχολής Ξένων Γλωσσών του Ιταλικού Στρατού).

Πανοραμική άποψη της παλαιότερης μορφής του γηπέδου, με ακόμη σκεπασμένη την κεντρική κερκίδα, καθώς και τα πέταλα.
Το στάδιο κατασκευάστηκε το 1937, με βάση σχέδιο του αρχιτέκτονα Τζουζέπε Λίλλι, με στόχο να διαθέτει η πόλη της Περούτζα έναν χώρο για την ενασχόληση με τον αθλητισμό, καθώς και, το κυριότερο, να διαθέτει η ομάδα της πόλης ένα κανονικό γήπεδο. Πράγματι, παρά το γεγονός ότι το ποδόσφαιρο παιζόταν στην πόλη από τις αρχές του 20ού αιώνα, η Περούτζα δεν διέθετε ειδικά διαμορφωμένο χώρο για την ενασχόληση με το άθλημα, με τις ποδοσφαιρικές αναμετρήσεις να λαμβάνουν χώρα επί της *piazza d'armi* (σημερινή *Piazza Partigiani*) η οποία ήταν διαμορφωμένη όσο καλύτερα γινόταν ώστε να μπορεί να αποτελέσει ποδοσφαιρικό γήπεδο.

Το στάδιο βρίσκεται σε μικρή απόσταση από το ιστορικό κέντρο, ενώ έχει ωοειδή μορφή, με τον αγωνιστικό χώρο να περικλείεται από έναν αθλητικό στίβο αποτελούμενο από 6 λωρίδες. Από τα πρώτα χρόνια λειτουργίας του, το Σάντα Τζουλιάνα ήταν πολλαπλών χρήσεων, καθώς χρησιμοποιούνταν για τα αγωνίσματα του στίβου, του ράγκμπι, καθώς και του αμερικάνικου ποδοσφαίρου. Στην διάρκεια της ιστορίας του, το στάδιο, ωστόσο, παρέμεινε στενά συνδεδεμένο με το άθλημα του ποδοσφαίρου: το Σάντα Τζουλιάνα αποτέλεσε τόπο διεξαγωγής των εντός έδρας αναμετρήσεων της Περούτζα για διάστημα σχεδόν σαράντα ετών, ενώ ήταν σε αυτό το γήπεδο που οι *grifoni* πανηγύρισαν την πρώτη άνοδο της ιστορίας τους στην Σέριε Α, έπειτα από την νικηφόρα παρουσία τους στο πρωτάθλημα της δεύτερης κατηγορίας της σεζόν 1974-1975.

|  |
| --- |
| Το μοναστήρι της Σάντα Τζουλιάνα, το οποίο βρίσκεται πλησίον του σταδίου. |

Ωστόσο, παρά το γεγονός ότι στα μέσα της δεκαετίας του 1970 το στάδιο διέθετε χωρητικότητα περίπου 15.000 θέσεων και μια σκεπαστή κεντρική κερκίδα, τα χαρακτηριστικά αυτά δεν θεωρήθηκαν αρκετά για την χορήγηση άδειας διεξαγωγής αναμετρήσεων της κορυφαίας τη τάξει κατηγορίας του ιταλικού ποδοσφαίρου, κάτι που οδήγησε, το καλοκαίρι του 1975, στην ανέγερση του νέου Στάντιο Κομουνάλε ντι Πιαν ντι Μασσιάνο, όπου και η Περούτζα μετακόμισε από την αμέσως επόμενη σεζόν, αφήνοντας το ιστορικό Σάντα Τζουλιάνα σε άλλα αθλήματα. Με την κατεδάφιση της πλειονότητας των παλαιών κερκίδων, το στάδιο μετατράπηκε σε σχεδόν αποκλειστικά για την χρήση του στίβου, ενώ την ίδια περίοδο ξέσπασε σκάνδαλο αναφορικά με την κατάσταση και την συντήρηση του σταδίου και του εξοπλισμού του.

Από το 2003, το γήπεδο αποτελεί έναν από τους χώρους διεξαγωγής του μουσικού φεστιβάλ Umbria Jazz, όπου υπό την ονομασία της *Arena Santa Giuliana* φιλοξενεί ορισμένες από τις σημαντικότερες τζαζ συναυλίες του συγκεκριμένου φεστιβάλ.

Από τις αρχές του 2012 η Σάντα Τζουλιάνα αποτελεί αντικείμενο μιας μεγάλης επιχείρησης ανακαίνισης και εκσυγχρονισμού, της οποίας στόχος είναι η βελτίωση των εγκαταστάσεων και η καλύτερη δυνατή χρήση τους για τις διαφόρων ειδών εκδηλώσεις που λαμβάνουν χώρα στο στάδιο.

Παραπομπές
----------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Στάντιο Σάντα Τζουλιάνα** |

1. ↑  «Chiesa e Monastero di Santa Giuliana». paesaggi.regioneumbria.eu. [*νεκρός σύνδεσμος*]
2. ↑  Carlo Giulietti (10 Νοεμβρίου 2011). «Alle origini del calcio perugino». Vecchia Guardia Grifo News, σελ. 8. Αρχειοθετήθηκε από το πρωτότυπο στις 2013-04-16.. Ανακτήθηκε στις 2014-12-31.
3. 1 2 3 4 5  Carlo Giulietti (28 Σεπτεμβρίου 2012). «Santa Giuliana, lo stadio dei perugini». Vecchia Guardia Grifo News, σελ. 8. Αρχειοθετήθηκε από το πρωτότυπο στις 2013-04-16.. Ανακτήθηκε στις 2014-12-31.
4. ↑  «S.Giuliana condannato a morte». Corriere dell'Umbria. . [*νεκρός σύνδεσμος*]
5. ↑  «Santa Giuliana, quale futuro?». Corriere dell'Umbria. 15 Μαρτίου 1989. . [*νεκρός σύνδεσμος*]
6. ↑  «Il Santa Giuliana dal Coni». Corriere dell'Umbria. . [*νεκρός σύνδεσμος*]
7. ↑  Franco Fayenz (7 Δεκεμβρίου 2011). «Michel Camilo, Gonzalo Rubalcaba, Chano Dominguez a Umbria Jazz Winter». ilsole24ore.com. .
8. ↑  Franco Fayenz (9 Ιουλίου 2012). «Perugia, Umbria Jazz alla dodicesima edizione». ilsole24ore.com. .
9. ↑  «Santa Giuliana: stop lavori a luglio 2013, ma stadio utilizzabile anche con cantiere». perugiatoday.it. 23 Απριλίου 2012. .
10. ↑  «Perugia, continua la ristrutturazione del Santa Giuliana: ecco come sarà». umbria24.it. 18 Ιουλίου 2012. Αρχειοθετήθηκε από το πρωτότυπο στις 2015-04-02.. Ανακτήθηκε στις 2014-12-31.

Δείτε επίσης
------------

* Περούτζα Κάλτσιο

Εξωτερικοί σύνδεσμοι
--------------------

* Παρουσίαση στο Darvin.it